Göteborgin keskustassa on paikalla useita poliisipartioita, Expressen ja Göteborgs Posten kertovat.

Useita polttopulloja on heitetty kohti synagogaa Göteborgin keskustassa, poliisi kertoo Expressenille ja Göteborgs Postenille.

Expressenin mukaan iskun teki joukko, johon kuului noin kaksikymmentä naamioitunutta ihmistä.

Lauantaisin juutalaiset nuoret kokoontuvat synagogassa. Lauantaina siellä juhlittiin ja paikalla oli noin kolmekymmentä nuorta.

Expressen tavoitti äidin, jonka tytär pakeni synagogan kellariin. Tytär oli kommunikoinut sieltä äidilleen tekstiviestein.

– Heidän juhlissaan on aina vartijat, jotka käskivät nuorten juosta alas kellariin. He ovat nyt visusti siellä. Tyttäreni sanoi, että bensiini tuoksui, äiti kertoi Expressenille.

Juutalaisen seurakunnan puhemies Allan Stutzinsky kertoi Expressenille, että joukko naamioituneita ihmisiä heitti palavia esineitä pihamaalle ja poistui paikalta juosten.

Stutzinskyn mukaan synagogaa ei ollut uhattu suoraan, mutta aina kun Israelissa tapahtuu, kasvaa iskun uhka. Hän viittasi viime päivien tapahtumiin Jerusalemin ympärillä. Yhdysvaltain presidentti Donald Trump päätti tunnustaa Jerusalemin Israelin pääkaupungiksi, mikä on raivostuttanut palestiinalaiset ja monet arabit.

Poliisi sai hälytyksen kello 23.10 Suomen aikaa.